Projektas

LIETUVOS RESPUBLIKOS ŠVIETIMO IR MOKSLO MINISTRAS

ĮSAKYMAS

DĖL PEDAGOGŲ ETIKOS KODEKSO

|  |
| --- |
| **PATVIRTINIMO** |

|  |  |
| --- | --- |
| 2018 m. d. | Nr. |
| Vilnius | |

Vadovaudamasis Lietuvos Respublikos švietimo įstatymo 51 straipsniu,

t v i r t i n u Pedagogų etikos kodeksą (pridedama).

|  |  |
| --- | --- |
| Švietimo ir mokslo ministras |  |

Lietuvos Respublikos švietimo ir mokslo ministro 2018 m. d. įsakymu Nr. V-

**PEDAGOGŲ ETIKOS KODEKSAS**

1. Pedagogų etikos kodeksas (toliau – Kodeksas) nustato pagrindinius pedagoginių darbuotojų ir laisvųjų mokytojų (toliau – pedagogai) profesinės etikos reikalavimus ir įsipareigojimus siekti etiško ir profesionalaus elgesio su mokiniais, jų tėvais (globėjais, rūpintojais) ir kitais šeimos nariais, kolegomis ir bendruomene.

2. Pedagogai savo veikloje vadovaujasi šiais pagrindiniais elgesio ir veiklos principais:

2.1. pagarbos;

2.2. teisingumo;

2.3. orumo ir pagarbos žmogaus teisėms;

2.4. atsakomybės;

2.5. sąžiningumo;

2.6. atidos.

3. **Pagarbos principas.** Vadovaudamasis šiuo principu pedagogas pripažįsta, kad bendravimas su mokiniais, jų tėvais (globėjais, rūpintojais), kitais šeimos nariais ir bendruomenės nariais grindžiamas pagarba, pasitikėjimu ir supratimu, kad konfidencialumas, naudojant asmeninę informaciją, turi įtakos mokinių savijautai ir ugdymosi rezultatams.

4. **Teisingumo principas**. Pedagogas elgiasi teisingai su kiekvienu mokiniu ir mokinių grupėmis, kolegomis ir bendruomenės nariais, skatina lygiateisiškumą ir nešališkumą, vengia diskriminacijos ugdydamas mokinius, spręsdamas konfliktus. Vadovaudamasis teisingumo principu, vertina mokinių pasiekimus ir pažangą, sudaro galimybes kiekvieno mokinio saviraiškai ir stiprina savivertę, teisingai informuoja apie ugdymo ir ugdymosi poreikius, pažangą, dalyvavimą ugdymo(si) procese elgesį ir sunkumus.

5. **Orumo ir pagarbos žmogaus teisėms principas**. Vadovaudamasis šiuo principu, pedagogas nepažeidžia mokinio teisių ir teisėtų interesų, pripažįsta mokinių ir jų ugdymosi poreikių įvairovę, gerbdamas kiekvieną kaip asmenį, atsižvelgdamas ir pripažindamas socialinės, kultūrinės aplinkos ypatumus. Pedagogas siekia būti nešališkas ir siekia, kad socialiniai, rasiniai, kalbiniai, religiniai arba kiti veiksniai nedarytų įtakos jo elgesiui profesinėje veikloje.

6. **Atsakomybės principas**. Vadovaudamasis atsakomybės principu, pedagogas veikia socialinėje erdvėje kaip profesionalas, nuolat tobulina savo profesines kompetencijas, reikalingas mokinių motyvacijai ir savivertei stiprinti, ugdyti remiantis kiekvieno mokinio gebėjimais, ugdymosi poreikiais ir polinkiais. Prisiima atsakomybę už savo profesinį augimą ir savivertės jausmą.

7. **Sąžiningumo principas.** Vadovaudamasis sąžiningumo principu, pedagogas teikia teisingą informaciją apie savo patirtį, profesinę padėtį ir kompetenciją, savo profesinėje veikloje sąžiningai naudoja išteklius, vadovaujasi švietimo įstaigos vidaus tvarkos taisyklėmis, nepiktnaudžiauja nei savo padėtimi, nei mokinio (mokinių) pasitikėjimu, jų nenaudoja asmeninės naudos tikslais.

8. **Atidos principas**. Vadovaudamasis atidos principu, pedagogas bendrauja su mokiniais, jų tėvais (globėjais, rūpintojais), kitais mokinio šeimos nariais, kolegomis ir bendruomene, siekdamas geros mokinių savijautos, savo veiksmais įrodydamas suprantąs mokinio (mokinių) emocinę būseną.

9. Laikytis Kodekso reikalavimų – asmeninis pedagogo, siekiančio tinkamai ir kokybiškai atlikti savo pareigas, didinti pedagogo profesijos prestižą ir pasitikėjimą šalies švietimo sistema, įsipareigojimas ir garbės reikalas, o jų pažeidimas užtraukia atsakomybę, numatytą Lietuvos Respublikos švietimo įstatyme ir kituose teisės aktuose, reglamentuojančiuose pedagogų veiklą. Svarstant atsakomybę už Kodekso reikalavimų pažeidimą atsižvelgiama į įstaigos, kurioje pedagogas dirba, bendruomenės, savivaldos institucijų ir etikos komisijos nuomonę.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_